Flaz
De Flaz (rätoromanisch  oder au  = Flazbach) isch en Fluss im Oberengadin und en Näbefluss vom Inn.

Der Afang het er im Zäntrum vo dr Gmaind Pontresina, a dere Stell, wo der Berninabach und der Rosegbach zämeflüsset. Das isch im Taal unde zwüschet em Dorf Pontresina und em Baanhof vo de Räätische Baan. De Berninabach chunt durs Berninataal vom Berninapass oben abe und dur di ängi Schlucht bi Pontresina dure in Taalbode. Über d Schlucht goot d Punt Ota. Dr Rosegbach het syn Louf vom Roseggletscher under em Piz Roseg dur s Rosegtaal uf Pontresina abe und chunt noch em letschte Taalabschnidd Clavadels zum Berninabach.

Vom Zämefluss vo de beide Oberlöif a heisst de Bach Flaz. Die Stell liit uf 1755 Meter über Meer. Öpe hundert Meter spöter chunt vo linggs d Gmaindgränze zwüsche Pontresina und Celerina an Flaz und louft vo do aa zwöiehalb Kilometer im Fluss. Dä louft unden am Wiiler Muragls verby, het drü Brugge vo de Kantonsstroosse und zwöi vo de Räätische Baan und chunt denn noch der Taalstazioon vo de Muottas Muragl-Baan und bi Acla usem Taal vo Pontresina uf d Ebeni vo Samaade use. Uf dr Oschtsyte vom Flugplatz vo Samaade verby goot er em Bärgfuess vom Muottas Muragl noo bis Gianda Naira (rätoromanisch gianda heisst uf dütsch Gröllhalde) und mündet grad vor em Champagnabach in Inn; d Ymündig liit uf de Höchi vo 1695 Meter.

S alte Flussbett vom Flaz isch vor dr Flusskorrekzioon, wo dr Kanton Graubünde ane 2004 wäg de Hoochwassergfoor gmacht het, vo Acla aa mee gäge Nordweschte ggange und het de Inn scho oben a Samaade erreicht. Dere Linie noo goot no jetz die alti Gmaindgränze vo Celerina und Samaade.

Bi der Ymündig het de Flaz mee Wasser als de Inn, und das bedütet, ass er räin hüdrologisch gsee eigentlich als Hauptfluss vom Inn-Sisteem cha gälte – und denn, wil de Inn bi Passau mee Wasser abebringt als d Donau, won er in se ymündet, wèèr de Flaz im Ganze gsee sogar der Afang vom hüdrologische Flusssischteem vo de Donau.

Weblink 

 Corinna Capaul: Flazumleitung uf zisler.net

Fluss (Schwiiz)
Fluss (Donauizugsgebiet)
Geografii vom Kanton Graubünde
Engadin